
TÁRSAD A LOMBAN VAGY TÁRS A DALOMBAN – OLVASÁS-, ÉS IRODALOMNÉPSZERŰSÍTÉS MAGYARORSZÁGON

Kulcsszavak: Olvasásnépszerűsítés; Irodalomnépszerűsítés; Z generáció; POKET zsebkönyvek; VATES projekt
Az irodalom és az olvasás népszerűsítése egyre nagyobb figyelmet kap hazánkban, különösen a fiatalok körében. Az elmúlt években számos innovatív kezdeményezés látott napvilágot, amelyek célja, hogy újra felkeltsék a fiatal generációk érdeklődését az olvasás iránt, és olyan közösségi élményeket kínáljanak, amelyek túlmutatnak a hagyományos olvasás fogalmán.
Az elemzésem célja feltárni a választ arra, hogy hogyan valósul meg és milyen a hatása az olvasás- és irodalomnépszerűsítésnek Magyarországon, különösen a Z generáció körében. A POKET zsebkönyvek, VATES projekt sikere mögött meghúzódó folyamatokat feltárva kívánok hozzájárulni ahhoz a diskurzushoz, amely az olvasás és irodalom jövőjét érinti.
A dolgozatomban a vegyes módszertant; mixed method megközelítést alkalmazom, amely során kvalitatív és kvantitatív kutatási módszereket egyaránt használok annak érdekében, hogy a kutatási kérdésemre minél átfogóbb és pontosabb választ tudjak adni. Készítettem interjút Bárány Bencével, a VATES társalapítójával, Pompor Zoltánnal, a Magyar Olvasástársaság elnökével és kérdéseket tettem fel Berg Judit írónak. A Z generáció tagjait pedig szóban és írásban, kérdőív formájában is kérdeztem, amire 249 fiataltól érkezett válasz. Ebben demográfiai adatok mellett kértem véleményt a kezdeményezésekről is.
A felmérés során kiderült, hogy a Gutenberg-galaxis még korántsem a végnapjait éli, hiszen létezik egy olyan, az olvasásra nyitott csoport, aki pozitívan viszonyul az ilyen kezdeményezésekhez, és jelentős érdeklődést mutat az irodalom iránt. Mivel a kérdőívet olyanok töltötték ki, akik eleve érdeklődnek az olvasás iránt, a válaszok is rendkívül pozitívak voltak, rávilágítva arra, hogy a POKET és a VATES közösségformáló szerepet töltenek be és nem didaktikus módon segítik az olvasási szokások elmélyítését.
A kutatás eredményei arra utalnak, hogy az olvasóvá nevelés és a meseolvasás kiemelt fontossággal bír a megkérdezettek körében, amit a statisztikai adatok is alátámasztottak. Az olvasás számos pozitív készséget fejleszt, legyen szó kreativitásról, kritikai gondolkodásról vagy empátiáról, amelyek mind hozzájárulnak a személyes és közösségi fejlődéshez.
Összességében arra a következtetésre jutottam, hogy az olvasás továbbra is értéket képvisel a Z generáció számára is, és az olvasásnépszerűsítő kezdeményezések hatékony eszközként szolgálnak ennek fenntartására, a digitális kor kihívásai közepette, társak tudnak lenni a dalunkban.



